text: Kobbertyve til angreb på gadelyset
  29 september 2011 kl. 09.52
  Kobbertyve bliver stadig mere aggressive. I Ansager, Alslev og Varde har de skåret luftledningerne til gadelyset over i seks meters højde.
  Tyvene har kastet en stålwire eller kæde op på ledningerne for at kortslutte dem, hvorefter de er kravlet op i masterne og kappet dem af med en boltsaks. Op til 200 meter lange ledninger er blev skåret af.
  Store boligområder blev mørkelagt, da tyverierne skete 16. og 20. september.
  SE - Syd Energi - fik hurtigt genoprettet strømforsyningen, men Varde Kommune vil nu snakke med SE om at få gravet flere kabler ned i jorden for at forebygge tyverier.
  Kobbertyve har hærget længe. De kan se en forretning i at sælge metallet videre på det sorte marked.
  De går ikke af vejen for noget. Blandt andet er der blevet stjålet mindeplader fra den tyske kirkegård i Oksbøl.
  